A. Belousovová, podpredsedníčka NR SR: (2009-06-18):
Čiže ja som len chcela povedať, že pán minister bol stále v sále, len bol príliš pohyblivý, takže bol na viacerých miestach (so smiechom), preto by som ho chcela požiadať, aby si naozaj sadol tam, na miesto určené pre navrhovateľa. Slovo má generálny prokurátor. Nech sa páči. D. Trnka, generálny prokurátor SR: Pani predsedajúca, ďakujem veľmi pekne. Vážené pani poslankyne, vážení páni poslanci, vás je tu rovno 36, ktorí sa chcete pozerať na pána ministra ako predkladateľa, dúfam, že si vypočujete moje slová. Dúfam, že si vypočujete moje slová, ktoré by som vám chcel povedať v súvislosti s prijímaním zákona o zriadení Špecializovaného trestného súdu. Je vás tu viac, ktorí ste boli pri tom, keď sa v roku 2003 vytvoril Špeciálny súd a Špeciálna prokuratúra. Ja som bol jeden z tých, ktorý bol za, dodnes som za. Ale mal som vtedy také nejaké troška obavy, akým spôsobom to pôjde a išlo to takým spôsobom, že Špeciálna prokuratúra začala konať. V konečnom dôsledku sme podávali obžaloby na neexistujúci súd, personálne neobsadený súd, a potom veľmi dobre si asi pamätáte, že prišiel návrh pána poslanca Fica, ktorý dopracúval pán poslanec Lipšic v roku 2004 v máji, na základe ktorého, kde sme sedeli tu, ak si dobre pamätáte, pán predseda Národnej rady Hrušovský, pán doktor Kováčik, pán doktor Košťál, pán doktor Lipšic, ja, pán doktor Bugár a dohodli sme sa na tom, pardon, I´m sorry, nie doktor, pán Bugár a dohodli sme sa na nejakom úzuse. Na základe tohto úzusu prišlo k tomu, že od septembra 2004 bol spriechodnený Špeciálny súd. Súhlasíte s tým, keď sa na vás tak pozerám? Súhlasíte. Ďakujem veľmi pekne. Okrem iného bolo v tom návrhu dané nejaké také ustanovenie, že musíme riešiť situáciu jednak personálne a jednak aj tým, ktoré veci tam budú riešené. Takže tie veci, ktoré tam boli napadnuté, do určitého dátumu sme museli my ako prokurátori vzhľadom na tú novelu stiahnuť naspäť, spriechodnili sme možno aj nejakým takým návrhom na trojnásobok navýšenia platu, aby mohli sa sudcovia prihlásiť a prihlásila sa potom v rozprave pani kolegyňa Majdáková, na základe ktorej bol navýšený... (Hlas z pléna: Majdová.) – Majdová, pardon – na šesťnásobok. A všetko to bolo podľa môjho názoru O.K. Práca Špeciálneho súdu a Špeciálnej prokuratúry bola založená aj na tom, kde budú títo ľudia pracovať. Ja som osobne bol za pánom Lipšicom ešte v hlbokej minulosti, keď to boli kasárne a navrhol som mu, kúpte tieto kasárne a spravte tam niečo. Myslím si, že to nepoprie. A ja som veľmi nerád tomu, čo sa momentálne stalo. A som veľmi nerád tomu, aká je atmosféra v spoločnosti a som veľmi nerád tomu, akým spôsobom vy tu rokujete o takých závažných veciach, ktoré priamo naozaj súvisia s výkonom práce nielen sudcov, ale aj prokurátorov a aj policajtov. Bol by som veľmi rád, keby ste zobrali do úvahy tú skutočnosť, že Špeciálny súd dosiaľ napriek mojim výhradám prednášaným každý rok v správe generálneho prokurátora je taký, že majú opodstatnenosť a majú dôvod, aby boli funkční. Napriek tomu, že ja hovorím, že nemajú tí prokurátori až takú zaťaženú robotu, že civilní, ktorí sú iní, robia nejaké iné veci, dobre, súhlasím s tým napriek tomu, že si myslím, že sú nevyužití. Prečo my skúmame tu teraz cestu, ako by sme ich zlikvidovali? Prečo nehľadáme cestu, aby sme našli ich využitie? A keď nám náhodou niečo Ústavný súd povedal, kto ste si to prečítali, kto ste si prečítali rozhodnutie Ústavného súdu? Veď vy rokujete o novom zákone. Ten nový zákon, ktorý je vám predložený, je možno nie celkom dokonalý. Dobre, môžeme o tom diskutovať. Ale prečo potláčate tú absolútnu jasnosť niečoho, čo tu má byť, alebo nemá byť? Prečo filozofujeme o takých veciach, či niečím porušíme ústavu, alebo neporušíme ústavu? Veď nikto naozaj ten nález nečítal. No ale tí, čo pripravovali tento návrh zákona, tak asi majú nejaké podklady, ktoré ho pripravili. A ja si myslím, že sú kvalitné tie podklady a ak je tu momentálne konsenz na tom, že sa dohodne opozícia s koalíciou na niečom, no tak dobre, tak sa dohodnime. Ja tiež nie som za to, aby to bol ústavný zákon. Ja si myslím, že zákon bude postačovať. Keď zdvihne ruku za ten zákon 140 ľudí tu v parlamente, má to silu ústavného zákona? (Šum v sále.) Morálne určite áno, lebo asi nebudete mať 30 hlasov na to, aby ste to napadli na Ústavnom súde. Takže rozmýšľajte o takýchto veciach. A poviem vám ešte jednu zásadnú vec, pre ktorú som vystúpil. Tí ľudia, ktorí sú obžalovaní na Špeciálnom súde, teraz nebudem hovoriť o žiadnych úplatkároch a žiadnych takýchto srandistoch, to sú naozaj minimálne zaujímavé veci, ale je tam Okoličányho gang, je tam Adamčo, ale Adamčo aj Okoličány sú na iných súdoch zažalovaní za oveľa závažnejšie trestné veci. Tie súdy to budú riešiť. Aj tí policajti, aj tí prokurátori. Ale keď vy zlikvidujete takúto nadväznosť, my tam máme svojich ľudí, ktorí sú v štádiu utajenia, v štádiu agentov, v hocičom inom, čo vám nebudem vysvetľovať. Vy to chcete akože absolútne zahodiť za hlavu? Vy chcete povedať to, že títo prokurátori, títo policajti, aj tí niektorí sudcovia teda dobre, však to je politická záležitosť, o čom vy debatujete v novinách, že my pôjdeme akože kam? Pôjdeme si pískať? Vy si myslíte, že sudcovia sa boja? Čoho sa boja sudcovia? Nemajú sa čoho báť. Moji prokurátori sa neboja, naši policajti sa neboja. Čoho sa boja sudcovia? Bezpečnostných previerok? Ochrany? Nech požiadajú o individuálnu. Na margo bodu, ktorý vám môže robiť traumu a nerobte si s tým žiadny problém so SNS, ja som prehováral aj pána Mečiara, tak isto som prehováral aj pána Slotu, takisto som debatoval s -xy- poslancami a myslím si jednu vec. Paragraf, ktorý je tu problematický, hovorí o jednej zásadnej veci. Generálny prokurátor zodpovedá za špeciálnu prokuratúru a nemôže jej vydať pokyn. Takže nabudúce, keď sem dôjde nejaký návrh na zbavenie nejakej imunity alebo na zbavenie imunity na Ústavný súd ohľadne sudcu, tak potom nehľadajte problém vo mne. Hľadajte si ho tam, kde ja nemám možnosť nikomu dať pokyn na to, aby doplnil napríklad svoje vyšetrovanie. Ale súhlasím, ak toto má byť traumatologický bod rozhodovania o špeciálnom súde tak, ako je momentálne postavený, tak ja na ňom, samozrejme, netrvám. Ďakujem veľmi pekne. (Potlesk.)